
Părinte, cum vă explicaţi pierderea duhului de 
nevoința în viața mănăstirească? 

De explicat este uşor. De îndreptat este mai greu. 
Aceasta s-a petrecut odată cu implicarea socialului în viața 
mănăstirilor. Toate aceste curente sociale şi materialiste, 
care s-au elaborat în Rusia prin ideologiile marxist-leni- 
niste, au pătruns în întreg Răsăritul Europei. Acestea au 
orientat viaţa spre desfătările trupeşti, iar poporul rus a cu- 
noscut atunci cea mai mare decădere morală şi duhovni- 
cească. Biserica, afectată de această stare socială, începe să 
ia mai mult aminte la forma exterioară, înmulţindu-i 
zidurile împopoţonate cu fel şi fel de podoabe de prisos. In 
mănăstiri stăpânea acelaşi duh, iar monahii se îndelet- 
niceau îndeosebi cu degustarea vinurilor şi băuturilor spir- 
toase şi bucatelor cât mai alese. Ei bine, decăderea lor de 
atunci, pe care o înfăţişează foarte bine Dostoievski în ro- 
manele sale, a fost mai mare decât a noastră de acum şi to- 
tuşi ei s-au ridicat. Intotdeauna au existat în Biserică 
ridicări şi căderi. Căderea noastră se prelungeşte pentru că 
mănăstirile noastre n-au mai odrăslit oameni duhovniceşti. 
Unde mai găseşti un Antim Găină, Vichentie Mălău..., care 
să dea exemplu de vieţuire monahilor şi credincioşilor? 
Cine se mai îngrijeşte azi de formarea duhovnicească a 
unui începător? Cine te mai întreabă de rânduiala ta 
duhovnicească, de modul în care îți săvârşeşti ascultarea? 
într-o mănăstire, starețul, duhovnicul şi economul au o 
responsabilitate foarte mare şi un rol foarte important în 
formarea duhovnicească a fraţilor. Economul trebuie să fie 
asemenea unui duhovnic priceput care lucrează cu sufletele 
celor ce săvârşesc ascultarea, iar nu asemenea unui şef de 
producţie, nu ca într-o cooperativă. Mănăstirile de azi au 
devenit gospodării obşteşti, monahii întrecându-se în 
munca fără rânduiala şi cel mai adesea făcută pentru ser- 
vicii inutile. Asta este nevoința lor. Păi, ce mese de proto- 
col aveau mănăstirile care deserveau regimul comunist şi 
încă mai au, iar pentru aceste ospeţe se nevoiau călugării cu 
toată sârguința! Sau ce să mai zici de stareţii care, sărmanii, 
din ascultare, dădeau raportul informatorilor securității cu 
privire la orice viețuitor din mănăstire. Aceştia ce fac astfel 
de ascultări, să ştiţi bine, dragii mei, că nu se mântuiesc, fie 
ei simpli şi neştiutori. Aceasta nu este ascultare, ci trădare, 
frică şi lipsă de credință, încurajate de îndrumătorii noştri 
care învață numai să fim pașnici şi să ne supunem 
autorităţilor. Aici se vădește mărturisirea noastră - ne 
opunem sau nu acestui duh secularizant şi cosmopolit, 
urmând pe cât putem adevăratei vieți duhovniceşti pe care 
ne-au lăsat-o părinţii noştri? Eu zic să întreținem trezvia şi 
să ne nevoim cât mai avem timp, căci această stare jalnică 
în care ne aflăm atrage după sine mânia lui Dumnezeu. 
Noi, prin nelucrarea noastră, suntem cei ce-L constrângem 
pe Dumnezeu să reverse asupra noastră necazuri şi 
prigoană. Ce duh de nevoința să mai aibă bietul monah 
când vede pe mai marii săi dezinteresaţi de mântuirea lor şi 
chiar opintindu-i spre aceasta, când vede că toată osteneala 
lor este de prisos, că se duce în burţile politicienilor şi 
patronilor fără de Dumnezeu. Delăsarea călugărilor se 
datorează şi dezinteresului mai marilor lor, mai ales când 
intră în mănăstiri cu fel şi fel de vicii şi porniri pătimașe. 

Nu există o şcoală monahală serioasă. Sau ce se mai 
studiază în seminariile din mănăstiri, că termină seminarul 
şi nici nu ştiu să-şi scrie numele corect? Aspectul social a 
pătruns atât de puternic în mănăstiri încât unii stareţi sau 
stareţe îi silesc pe călugări să voteze cu cei ce au ajutat 
mănăstirea financiar. Dar bine, măi, nu toate vin de la 
Dumnezeu, te mai ajută şi dracul. Ce faci, votezi pe dracu'? 

Ce reprezintă nevoința duhovnicească şi cum o putem 


Interviu cu Părintele Iustin 
recâştiga? 

Duhul de nevoinţa ne ajută să intrăm în rânduiala Sfin- 
ților Părinţi; nevoinţa noastră înseamnă respectul nostru 
față de nevoințele lor; arată evlavia noastră față de duhul 
patristic. Lenevirea este moartea călugărului şi el are dato- 
ria să lupte zi de zi cu sine prin pocăință să nu cadă în 
această delăsare, care pe zi ce trece se transformă în obiş- 
nuință şi din care cu greu te mai ridici. Cea mai mică nelu- 


are aminte şi greşeală nepocăită nimiceşte puterea de în- 
dreptare. Suntem responsabili pentru moştenirea duhovni- 
cească ce o lăsăm generaţiei viitoare. Prin nepăsarea ta strici 
nu numai sufletul tău, dar şi duhul ortodox în genere pe 
care-l vor moşteni cei de după tine. Fiecare în parte are un 
rost temeinic în acest organism, corp al Bisericii. Nu trebuie 
să învinovățim atâta condiţiile exterioare, fiecare în parte 
formează această obşte decăzută, iar ea se reface prin nevo- 
inţa bună a fiecăruia, atât pe cât îi stă în putere să se silească 
spre împlinirea poruncilor evanghelice şi a făgăduințelor 
monahale. Dar ce să vorbeşti de nevoința personală a 
călugărilor, când ei nu mai preţuiesc slujbele de obşte, nici 
măcar o masă de obşte. La Paşti şi la Crăciun dacă se mai 
adună cu toții la masă. Aţi văzut câtă bucurie este atunci 
când se pornesc toți călugării şi fraţii de la biserică spre 
trapeză, în sunetul clopotelor şi cu icoana în braţe, la câte 
un praznic împărătesc! Păi, fiecare zi pentru călugăr este o 
sărbătoare, în care călugărul se porneşte la masă cu icoana 
în suflet şi trăieşte bucuria împărtăşirii laolaltă a fraților din 
acelaşi castron de mâncare, împlinindu-se cu adevărat 
cuvintele Psalmistului: «Iată, dară, ce este bun şi ce este 
frumos fără numai să locuiască fraţii împreună>»(Ps. 132:1). 
Nu putem sta nepăsători față de nevoinţa noastră, atâta timp 
cât fiecare are un rost în obştea sa şi înaintea lui Hristos. 
Această conştientizare îndeamnă sufletul la nevoinţa, iar 
nu la delăsare. 


